যে কোনও দিন সারদা ট্যুরস অ্যান্ড ট্রাভেলস মামলার বিচারপ্রক্রিয়া শুরু করতে প্রস্তুত তারা। মঙ্গলবার ব্যাঙ্কশাল আদালতে এমনটাই জানাল সিবিআই। প্রসঙ্গত, বিচারক অরবিন্দ মিশ্র কেন্দ্রীয় তদন্তকারী সংস্থার কাছে জানতে চেয়েছিলেন, কবে থেকে তারা বিচারপ্রক্রিয়া শুরু করতে চায়। এ ব্যাপারে একটি রিপোর্টও তলব করেছিলেন বিচারক। এদিন সিবিআইয়ের তরফে জানানো হয়, এই মামলায় এখনও তদন্ত চললেও আদালতের অনুমতি মিললেই তারা বিচারপ্রক্রিয়া শুরু করতে প্রস্তুত। তবে তৃণমূলের সাসপেন্ড হওয়া সাংসদ কুণাল ঘোষের আইনজীবী এর বিরোধিতা করেন। আদালতে তিনি জানান, তদন্ত চলাকালীন বিচারপ্রক্রিয়া চালু হলে মামলায় অন্য অভিযুক্তেরা সতর্ক হয়ে যেতে পারেন। এদিন কুণাল ছাড়াও সারদা-কর্তা সুদীপ্ত সেন এবং সংস্থার অন্যতম ডিরেক্টর দেবযানী মুখোপাধ্যায়কে আদালতে তোলা হয়েছিল। বিচারক তিনজনকে আগামী ১১ জানুয়ারি পর্যন্ত জেল হেফাজতের নির্দেশ দিয়েছেন। অন্যদিকে, সারদা-কাণ্ডে ধৃত মনোরঞ্জনা সিনকে একটি বেসরকারি হাসপাতালে গিয়ে জেরা করেন সিবিআইয়ের আধিকারিকেরা। এস এস কে এম হাসপাতালে গিয়ে জেরা করা হয় ব্যবসায়ী রমেশ গাঁধীকেও। জেনাইটিসের প্রাক্তন কর্ণধার শান্তনু ঘোষকেও এদিন আলিপুর জেলে গিয়ে জেরা করে সিবিআই। কেন্দ্রীয় তদন্তকারী সংস্থা সূত্রের খবর, আগামী বছর মার্চ মাসের মধ্যে চূড়ান্ত চার্জশিট পেশ করতে চায় তারা। সেই কারণে বেশ কিছু বিষয়ে নিশ্চিত হতেই এই জেরা।
বড়তলায় এক্স-রে ক্লিনিকে আগুন
আগুন লেগেছিল এক্স-রে ক্লিনিকে। সেখানে তখন আটকে পড়েছিলেন ক্লিনিকের এক কর্মী। তবে অঘটন কিছু ঘটেনি। দমকলকর্মীরা গিয়ে জানলার কাচ ভেঙে উদ্ধার করেন তাঁকে। দমকল সূত্রের খবর, মঙ্গলবার সকাল ৭টা নাগাদ বড়তলা থানার যতীন্দ্রমোহন অ্যাভিনিউয়ের ওই এক্স-রে ক্লিনিকে আগুন লাগে। দমকলের একটি ইঞ্জিন গিয়ে আধঘণ্টার চেষ্টায় আগুন নিভিয়ে ফেলে। কোনও হতাহতের ঘটনা ঘটেনি।  
শহরে দু’টি অবরোধ। যানজট
দু’টি পৃথক দাবিতে মঙ্গলবার শহরের দু’জায়গায় অবরোধ হল। দীর্ঘক্ষণ অবরোধের জেরে যানজট হয়। পুলিশ জানিয়েছে, এদিন সকাল পৌনে ১০টা নাগাদ কড়েয়া থানা এলাকার তিলজলা রোডে নিকাশির পাইপ পরিষ্কারের ব্যাপারে পুরসভার ব্যর্থতার প্রতিবাদে স্থানীয় বাসিন্দারা এক ঘণ্টা অবরোধ করেন। অন্যদিকে, বেলা সওয়া ১১টা থেকে খিদিরপুরের সিজিআর রোডে ক্যালকাটা ডক লেবার বোর্ড পেনশনার্স ওয়েলফেয়ার কমিটির সদস্যেরা বিভিন্ন দাবিদাওয়া নিয়ে এক ঘণ্টা অবরোধ করেন।

হৃদ্‌মাঝারে... লালদিঘিতে লোকসংস্কৃতি অনুষ্ঠানের আগে মহড়া। মঙ্গলবার তোলা নিজস্ব চিত্র।
বর্ষবরণের রাতে বাইপাসে টহলে জোর পুলিশের
শুধু পার্ক স্ট্রিট নয়, আগামিকাল, বৃহস্পতিবার ইংরেজি বর্ষবরণের রাতে শহরের পানশালা ও ক্লাবগুলিতে নজরদারি চালানোর নির্দেশ দিলেন পুলিশ কমিশনার সুরজিৎ কর পুরকায়স্থ। মঙ্গলবার কলকাতা পুলিশের মাসিক ‘ক্রাইম কনফারেন্সে’ কমিশনার থানার ওসি’দের নির্দেশ দেন, ওইদিন রাতে অপ্রীতিকর ঘটনা এড়াতে সমস্ত পানশালা (বিশেষত বাইপাসের ধারের পানশালাগুলিতে) ও ক্লাবে নজরদারি চালাতে হবে। নজরদারি প্রসঙ্গেই রবীন্দ্র সেতুর অকেজো ক্লোজড সার্কিট ক্যামেরাগুলি মেরামতির নির্দেশও দেন তিনি। পাড়ায়-পাড়ায় টহল দেওয়ার কথাও বলেন। একইসঙ্গে মত্ত অবস্থায় গাড়ি চালানো এবং দ্রুতবেগে মোটরবাইক চালানোর বিরুদ্ধেও অভিযান চালাতে বলেন সুরজিৎ। আসন্ন বিধানসভা ভোটের কথা মাথায় রেখে এখন থেকেই গ্রেফতারি পরোয়ানা কার্যকর করার জন্য বাহিনীকে নির্দেশ দিয়েছেন পুলিশ কমিশনার। এদিন যুগ্ম কমিশনার (সদর) রাজীব মিশ্র জানান, বর্ষবরণের রাতে শহরে প্রায় দশ হাজার পুলিশ মোতায়েন করা হবে।
ব্রিগেডে যাওয়ায় বাস বন্ধের হুমকি
সিপিএম সমর্থকদের ব্রিগেডের সভায় নিয়ে যাওয়ায় হুগলির কয়েকজন বাসমালিককে হুমকি দেওয়ার অভিযোগ উঠল তৃণমূলের বিরুদ্ধে। এরপরই বাসমালিকেরা রুট বন্ধের সিদ্ধান্ত নেন। পিছু হটেন শাসকদলের অভিযুক্ত কর্মীরা। অভিযোগ, মঙ্গলবার হুগলির চুঁচুড়া বাসস্ট্যান্ডে কয়েকজন তৃণমূলকর্মী কয়েকটি বাসের চাবি খুলে নেন। অনুরোধেও কাজ না হওয়ায় রুট বন্ধের সিদ্ধান্ত নেন বাসমালিকেরা। তৃণমূল অবশ্য অভিযোগ অস্বীকার করেছে।
অর্থ খরচে নিয়ন্ত্রণ শিথিল পুরসভার
আগামী বিধানসভা নির্বাচনের আগে পুর প্রকল্পগুলি শেষ করতে হবে। তাই বিভিন্ন দফতরের কাজে বরাদ্দ হওয়া অর্থ ব্যবহারের ক্ষেত্রে যে নিয়ন্ত্রণ ছিল, তা শিথিল করল কলকাতা পুরসভা। মঙ্গলবার মেয়র পরিষদের বৈঠকে সিদ্ধান্ত হয়েছে, পাঁচ শতাংশ বাদ রেখে প্রকল্পের জন্য বরাদ্দ হওয়া বাকি অর্থ খরচ করা যাবে।
হাবরায় ধৃত চার ডাকাত
উত্তর ২৪ পরগনার হাবরা নাংলা স্কুল এলাকা থেকে সোমবার গভীর রাতে ধরা পড়ল চার ডাকাত। পুলিশ জানিয়েছে, ধৃতদের কাছ থেকে উদ্ধার হয়েছে একটি ভোজালি, একটি পাইপগান, দু’রাউন্ড গুলি ও দশটি বোমা। সোমবার রাতে পুলিশের টহলদারি গাড়ি দেখতে পেয়েই চার ডাকাত পালাতে যায়। তাড়া করে তাদের ধরে ফেলেন পুলিশকর্মীরা। ধৃতদের মঙ্গলবার বারাসত আদালতে তুলে নিজেদের হেফাজতে নিয়েছে পুলিশ।

২০১৬ সালের গঙ্গাসাগর মেলার স্বেচ্ছাসেবকদের জন্য প্রশাসনের তরফে দেওয়া হচ্ছে বিশেষ টি-শার্ট এবং টুপি। পিন্টু মণ্ডলের তোলা ছবি।